Illum, il-Kummissjoni ħabbret 16-il proġett industrijali tad-difiża pan-Ewropew u tliet proġetti tat-teknoloġija fixkiela li se jibbenefikaw minn finanzjament ta' EUR 205 miljun permezz taż-żewġ programmi prekursuri ta' Fond Ewropew għad-Difiża implimentat b'mod sħiħ: l-Azzjoni Preparatorja fuq ir-Riċerka dwar id-Difiża (PADR) u l-Programm Ewropew għall-Iżvilupp fl-Industrija tad-Difiża (EDIDP). Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “Il-Fond Ewropew għad-Difiża se jippermetti nfiq aħjar billi l-infiq isir flimkien, u b'hekk jitnaqqsu l-frammentazzjoni u l-ineffiċjenzi. Ir-riżultati ta' suċċess tal-programmi prekursuri tiegħu, imħabbra llum, juru l-potenzjal kbir li jeżisti fil-kooperazzjoni bejn l-industriji tad-difiża kbar u żgħar, u minn madwar l-UE.” Thierry Breton, il-Kummissarju għas-Suq Intern, qal: “Dawn il-proġetti promettenti juru l-kapaċità tal-UE li tippromwovi u tappoġġa l-kooperazzjoni bejn l-industriji tad-difiża Ewropej u l-Istati Membri. Bl-iżvilupp ta' teknoloġiji u kapaċitajiet tad-difiża ta' livell għoli, qed insaħħu r-reżiljenza u l-awtonomija strateġika tal-UE. Il-parteċipanti kollha fil-katina tal-valur tad-difiża jistgħu jibbenefikaw, irrispettivament mid-daqs u mill-oriġini tagħhom fl-UE. Bil-livell it-tajjeb ta' finanzjament, il-Fond Ewropew għad-Difiża se jippermetti li dawn l-ewwel suċċessi jiżdiedu b'mod sinifikanti.” Ir-riżultati mħabbra llum huma eżitu pożittiv ħafna u jikkonfermaw il-mudell adatt għall-iskop tal-Fond Ewropew għad-Difiża. L-elementi prinċipali li wieħed irid jieħu nota tagħhom huma: Il-proġetti mħabbra llum se jappoġġaw l-iżvilupp tal-kapaċitajiet ta' difiża Ewropej bħad-droni u teknoloġiji relatati (droni b'karatteristiċi osservabbli mnaqqsa u tattiċi, sistema ta' detezzjoni u evitar għad-droni militari, pjattaformi ta' edge computing għad-droni), teknoloġiji tal-ispazju (riċevituri kriptati tal-Galileo ta' grad militari, tagħbija utli ottika ta' grad militari għas-satelliti żgħar, sistema tal-big data għas-sorveljanza tas-satelliti), vetturi tal-art mingħajr ekwipaġġ, sistemi ta' missili bi preċiżjoni ta' livell għoli (BLOS – missili kontra t-tankijiet tal-gwerra), pjattaformi navali futuri, kapaċità ta' attakk elettroniku mill-ajru, netwerks tattiċi u siguri ħafna, pjattaformi ċibernetiċi għall-għarfien tas-sitwazzjoni, jew teknoloġiji stealth attivi tal-ġenerazzjoni li jmiss. Dawn il-proġetti jżidu mal-15-il proġett ta' riċerka ieħor li diġà ġew iffinanzjati mill-2017 permezz tal-PADR u l-appoġġ dirett li ġej għal żewġ proġetti fuq skala kbira (id-dron MALE u ESSOR). Sfond Il-Programm Ewropew għall-Iżvilupp fl-Industrija tad-Difiża (EDIDP), li jiswa EUR 500 miljun għall-2019-2020, u l-Azzjoni Preparatorja fuq ir-Riċerka dwar id-Difiża (PADR), li għandha baġit ta' EUR 90 miljun għall-2017-2019, huma programmi pilota għall-Fond Ewropew għad-Difiża li ġej, li se jrawmu bażi industrijali innovattiva u kompetittiva fil-qasam tad-difiża u jikkontribwixxu għall-awtonomija strateġika tal-UE. Il-PADR tkopri l-fażi tar-riċerka tal-prodotti tad-difiża, inkluż it-teknoloġiji fixkiela, filwaqt li l-EDIDP jappoġġa proġetti marbuta mal-iżvilupp, mit-tfassil sal-prototipi. B'baġit totali ta' iktar minn EUR 160 miljun, f'April 2020 ġew ippubblikati 12-il sejħa għal proposti oħra taħt l-EDIDP li jirriflettu ħtiġijiet kritiċi għall-kapaċità. Il-proposti għal din l-edizzjoni tal-2020 iridu jitressqu sal-1 ta' Diċembru 2020. Iktar informazzjoni dwar is-sejħiet għal proposti tal-EDIDP għall-2020 hija disponibbli fuq il-Portal Funding & Tendering. Il-PADR, li tnediet fl-2017 għal tliet snin, se talloka b'kollox il-finanzjament għal 18-il proġett ta' riċerka kollaborattiva. Ir-rata tar-rispons ġenerali għas-sejħiet għal proposti tal-PADR kienet għolja u wriet interess kbir tal-industrija, il-kumpaniji iżgħar u l-komunità Ewropea tar-riċerka biex ikunu involuti fil-proġetti ta' riċerka kollaborattiva Ewropej. Il-parteċipazzjoni tal-SMEs fis-sejħiet għal proposti tal-PADR kienet sinifikanti u rrappreżentat 22 % tal-proposti. Madwar 900 entità, stabbiliti f'27 Stat Membru, applikaw għall-finanzjament tal-PADR matul il-perjodu tal-2017-2019, u 202 ġew iffinanzjati. L-industrija tad-difiża tal-UE tirrappreżenta 440.000 impjegat bi kwalifiki għolja, kellha ħafna effetti kollaterali pożittivi fuq l-applikazzjoni ċivili u qed issir dejjem aktar industrija b'użu doppju għall-benefiċċju tal-ekonomija inġenerali. Se tkun milquta b'mod gravi mill-kriżi tal-coronavirus. Iż-żieda ta' aktar minn EUR 200 miljun se tikkontribwixxi għall-appoġġ tal-kompetittività u l-potenzjal tal-innovazzjoni tagħha, inkluż billi tinċentiva l-investiment tal-Istati Membri fir-R&Ż permezz ta' effett ta' ingranaġġ ta' aktar minn EUR 113. Għal aktar informazzjoni: Stqarrija għall-istampa dwar it-tnedija tal-Fond Ewropew għad-Difiża, Ġunju 2017 Stqarrija għall-istampa dwar l-ewwel għotjiet għar-riċerka għad-difiża, Frar 2018 Stqarrija għall-istampa dwar il-Proposta għal Fond Ewropew għad-Difiża 2021-2027, Ġunju 2018 Stqarrija għall-istampa dwar il-ftehim provviżorju dwar il-ġejjieni tal-Fond Ewropew għad-Difiża, Frar 2019 Stqarrija għall-istampa dwar it-twittija tat-triq għall-ewwel proġetti industrijali konġunti taħt il-baġit tal-UE, Frar 2019 Aktar informazzjoni dwar il-Programm ta' Ħidma u s-sejħiet għal proposti tal-PADR Aktar informazzjoni dwar il-Programm ta' Ħidma u s-sejħiet għal proposti tal-EDIDP Skeda informattiva dwar is-sejħa għal proposti tal-EDIDP ta' April Skeda informattiva dwar il-proġetti tal-PADR ta' April